Михаил Лермонтов
Пророк

Превод от руски: Мария Шандуркова, 2013

chitanka.info

Откак всевишният ме отличи

с оная дарба на пророка,

аз виждам в хорските очи

и злобата им и порока.

За любовта издигах глас,

за правдата и чистотата:

към мене близките тогаз

замеряха ме лудо с камък.

Посипах моята глава

със пепел, от града избягах,

и като птичка заживях

в пустинята, от Бога хранен.

Аз пазя вечния завет

и всяка твар ми е покорна,

звездите пращат ми привет,

лъчите радват ме отгоре.

Кога през шумен град вървя,

промъквам се, минавам живо,

аз чувам, старците мълвят,

усмихнати самолюбиво:

„Ей, вижте примера за вас!

Той, гордия, със нас все спори:

твърди, че с неговия глас

сам Бог с устата му говори!

Погледайте го вий, деца:

как мрачен е, навъсен, бледен!

И вижте го — окъсан, беден,

презрян от всички в тоя свят!“

1841

Превод: 30.01.2013 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.